Broj: 711-I-1835-M-126/21-03-8

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zorana Kovačevića, općinskog načelnika Općine Koška,** za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

**Članovi Općinskog vijeća Općine Koška nisu dužnosnici u smislu odredbe članka 3. ZSSI-a niti se na njih primjenjuju odredbe navedenog Zakona te stoga, sukladno odredbama ZSSI-a, nema zapreke da Općina Koška s istima kao nositeljima obiteljskih poljoprivrednjih gospodarstava (u daljenjem tekstu: OPG) sklopi ugovor o dodjeli bespovratnih potpora u poljoprivredi.**

Obrazloženje

Zahtjev za davanjem mišljenja Povjerenstva podnio je dužnosnik Zoran Kovačević, općinski načelnik Općine Koška. U Povjerenstvu je zahtjev zaprimljen pod poslovnim brojem: 711-U-5000-M-126/21-01-1 dana 11. listopada 2021.g., povodom kojeg je otvoren predmet broj M-126/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da Zoran Kovačević obnaša dužnost općinskog načelnika Općine Koška, počevši od 21. svibnja 2021.g., a istu dužnost obnašao je i dva prethodna mandata te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je kao općinski načelnik Općine Koška dana 20. rujna 2021.g raspisao Javni poziv za dodjelu potpora poljoprivredi na području Općine Koška za 2021.g. Zahtjeve za dodjelu bespovratne potpore u okviru Mjere 4 – nabava poljoprivredne mehanizacije i opreme i Mjere 1 – sufinanciranje nabave sadnog materijala višegodišnjih biljaka, podnijeli su gospodin Jurica Duvnjak i gospodin Mirko Šajkunić, nositelji istoimenih OPG-ova. S obzirom da imenovani podnositelji zahtjeva ujedno obnašaju dužnost članova Općinskog vijeća Općine Koška te su sudjelovali u donošenju Odluke o II. izmjenama i dopunama Proračuna Općine Koška za 2021.g. i Programa potpora poljoprivredi na području Općine Koška za 2021.g. (oba akta objavljena su u „Službenom glasniku Općine Koška“ broj 5/21.) na temelju kojeg je raspisan Javni poziv, dužnosnik od Povjerenstva traži mišljenje o postojanju mogućeg sukoba interesa prije održavanja sjednice Povjerenstva za provedbu postupka dodjele potpora u poljoprivredi na području Općine Koška za 2021.g., sklapanja Ugovora o dodjeli bespovratnih potpora u poljoprivredi i isplate sredstava temeljem istih.

Povjerenstvo obrazlaže da je člankom 3. stavcima 1. i 2. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe istog. Time je definiran i djelokrug rada te nadležnost Povjerenstva za odlučivanje o sukobu interesa. Sukladno odredbama članka 3. ZSSI-a, članovi predstavničkih tijela jedinica lokalne i područne (regionalne) samouprave, pa tako ni članovi Općinskog vijeća Općine Koška, nisu dužnosnici u smislu toga Zakona te stoga nisu obvezni postupati u skladu s odredbama istog.

S obzirom da se u zahtjevu za davanjem mišljenja ne navode dodatne okolnosti, osim činjenice da je riječ o članovima Općinskog vijeća Općine Koška, koje bi ukazivale na povezanost dužnosnika Zorana Kovačevića s podnositeljima zahtjeva na raspisani javni poziv, sukladno odredbama ZSSI-a nema zapreke za sklapanjem ugovora o dodjeli bespovratnih potpora u poljoprivredi s navedenim članovima Općinskog vijeća Općine Koška, odnosno s OPG-ovima čiji su nositelji.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Zoran Kovačević, elektronička dostava
2. Objava na internetskoj stranici Povjerenstva
3. Pismohrana